
«L'òpera de tres rals», de Bertolt Brecht (text) i Kurt Weill (música). En col·laboració amb Elisabeth Hauptmann. Traducció: Marc Rosich. Intèrprets: Nao Albet (Macheath), Roc Bernadí (cantant de carrer i Brown), Marta Bernal (Sra. Peachum),   Arnau Boces (Eddie), Pablo Capuz (Filch), Marc Domingo (Jakob), Joan Esteve (Matthias i Smith), Eduard Farelo (Peachum), Clara Mingueza (Lucy), Miriam Moukhles (Polly), Biel Rossell (Walter), Júlia Truyol (Jenny i Pare Kimball?. Veu en off: Marc Rosich. Orquestra: Sebastià Gris / CristianCastellví (banjo i guitarra), Dick Them / FedeSalgado (contrabaix), Darío Polonara (bandoneó i harmònium), Jordi Santanach / EduCabello (clarinet, saxo alt i flauta), Martí Serra / GemmaTorralbo (clarinet i saxo tenor), Gabriel García / MiguelRobles (trompeta 1), Alejandro Toledo (trompeta 2), Jordi Giménez / Francina Mercadal (trombó), Núria Andorrà / Naia Membrillera (percussió), Dani Espasa / Gregori Ferrer (direcció, piano i harmònium). Escenografia:   Marta Pazos. Vestuari: Agustín Petronio. Caracterització: Johny Dean. Il·luminació: Nuno Meira. Espai sonor: Hugo Torres. So: Roc Mateu. Coreografia: Mabel Olea. Ajudanta de direcció: Anna Ponces. Ajudanta de vestuari: Maria Albadalejo. Ajudant d'escenografia: Carlos Pérez García. Correpetidor: Gregori Ferrer. Moviment del titella: Andreu Martínez. I els quips del Teatre Lliure. Drets de representació: Suhrkamp Verlag GmbH, Berlin. Lloguer de partitures: Editorial Triskelion. Coproducció: Teatre Lliure i Festival Grec Barcelona 2026. Direcció musical: Dani Espasa. Direcció escènica: Marta Pazos. Teatre Grec Montjuïc, Barcelona. Del 29 de juny a l'1 de juliol 2026. Sala Fabià Puigserver, Teatre Lliure Montjuïc, Barcelona, del 17 de setembre a l'11 d'octubre 2026.
______________________________________________________
El Brecht de Marta Pazos: asèptic i liofilitzat


Bertolt Brecht i Kurt Weill van pensar L’òpera de tres rals en un context concret, el Londres victorià, i en un espai físic determinat, els baixos fons del Soho, habitat per traïdors, assassins, prostitutes i explotadors. Les versions que hem conegut entre nosaltres —la de Mario Gas estrenada al Teatre Romea el 1984 i la de Calixto Bieito estrenada justament al Festival Grec del 2002—, variaven el context però mantenien l’espai físic. Sobretot, mantenien les característiques que defineixen els personatges (des de la presència escènica fins al vestuari) i la brutalitat de la societat capitalista que descriuen i satiritzen.

Marta Pazos, però, ha prescindit de tot això amb una proposta monocromàtica que unifica l’escenografia, el vestuari i els personatges a través de textures del color gris. Ho fa, d'entrada, convertint la cort de captaires en un ramat de simpàtics coloms, segurament barcelonins, que animen el prefaci de la comèdia passejant-se entre el públic. La directora s’allunya de les moltes coloraines amb les quals ha vestit l'òpera Le nozze di Figaro al Liceu, però manté la seva voluntat d’imprimir un segell visual dominant damunt de qualsevol producció que dirigeix. Tot i això, amb aquesta decisió desapareixen els contrastos, s’esvaeix la individualitat dels personatges i el conjunt esdevé una caricatura sense profunditat més a prop de la fútil elegància d’una comèdia de Marivaux que de l’esperit canalla del cabaret alemany d’on neix l’obra original; més a prop de les amables fotografies de David Hamilton que de les descarnades de Weegee (Arthur Fellig).

A l’inici, Pazos promet un cabaret que trenca la quarta paret, però a la fi no hi ha cap joc amb els espectadors. Entre els encerts de l'obra hi ha les coreografies (Mabel Olea), una bona direcció musical (Dani Espasa) i una cuidada direcció d’actors i actrius. És un repartiment entregat en què destaquen Marta Bernal com a alter ego d’una clownesca Marta Pazos i com a senyora Peachum; la claredat vocal d'Eduard Farelo (Peachum); la poderosa Cançó de Salomó de la Jenny (Júlia Truyol), i sobretot la Polly de Miriam Moukhles interpretant tant la Jenny dels pirates com en el fantàstic Duo de la gelosia amb Clara Mingueza (estupenda Lucy). El Mackie el Navalla de Nao Albet és gairebé un dibuix de còmic molt agitat i poc empàtic que millora cap al final, ja sigui a la presó o a la forca. Molt ens temem que els cinquanta anys del Grec no es recordaran pas per aquest Brecht.
Santi Fondevila, Ara, 2 juliol 2026
Brindar pel cabaret del segle XXI


Digerida conceptualment l’estrena de L’òpera de tres rals al Teatre Grec (l’espectacle inaugural de l’edició que en fa 50) es constata que a la direccio de Marta Pazos li ha faltat concliar l’obra referent de Bertolt Brecht amb l’actualitat més rabiosa. Cert que hi ha pensaments anticapitallistes que ressonen amb molta vigència (com ara el de comparar un lladre saltamarges amb un banquer que també acapara diners dels altres amb la legitimitat del Poder). Però, com també va estimbar-se el Frank V de Dürrenmatt (llavors sota direcció de Josep Maria Mestres) l’astracanada, lluny de divertir la parròquia del segle XXI, amb prou feines la incomoda.

El que volia escandalitzar sona gastat, sabut, assumit. I així es fa complicat aconseguir un diàleg constant entre la platea i l’escenari, elimininat la quarta paret. Ara, el fossar del Grec (és agradable veure com interpreten els músics en directe; Núria Andorrà, a la percussió, cantava un grapat de tornades) es veu com una distància emocional excessiva. Caldrà preguntar-se si ha estat bona idea inaugurar amb un Brecht.

Cert que L’òpera de tres rals és bastant més destralera i moralista des de l’escàndol a diferècia de títols com El cercle de guix caucasià o La bona persona de Sezuan. Però les les adaptacions encara tenen un fort control dels seus hereus i això penalitza rellançar-ho al segle XX, com seria convenient. De fet, és una benedicció el pròleg que, lamentablement, no té continuïtat.

La directora (també de l’anyada empoderadora del 76) ha volgut que la festa trenqui la quarta paret. Però costa, excessivament. L’actriu Marta Bernal (que arrenca imitant a la directora fent una baixada de l’escala seguida per un exèrcit de coloms!) advertia a l’alcalde Collboni que El Molino torni a ser per als espectacles de revista. Com Lita claver, la Maña (premi especial de la Crítica 2020). Que era capaç de trencar tots els protocols per lluir la seva estrella.

Certament, hauria estat una troballa deixar anar cançons o detalls del món de la revista del Paral·lel d’entreguerres (Brecht i Kurt Weill l’estrenen el 1928) i, sobretot, la potència de la revista actual. Bernal és una de les que el reivindica, però també s’hi podria haver afegit altres noms com el de Glòria Ribera, (Parné, Bomba va), per exemple.

Per la seva banda, Miriam Moukhles ha fet un personatge extret del cabaret a Abecedari. Nao Albet (que aquí canta amb un Mackie Navalla aparentment segur, però cada cop més atrapat per la policia, comprovant traïcions i venjances) va saber trencar la rigidesa lirica de l’òpera amb Els estunmen, amb una composició contemporània, al costat de Marcel Borràs, que van signar un quadre molt distret mostrant el treball dels dobladors de les pel·lícules (que habitualment passen inadvertits, tot i protagonitzar les accions més espectaculars) amb una trama dolorosa sobre la incomprensió del dolor dels pares d’un noi amb poblemes de salut mental. Si el duet havia sorprès repescant un grand guignol de La monja enterrada en vida, ara ho feia amb efectes i pressupostos molt més elevats, però amb la mateixa nitidesa de voler agradar i sorpendre.

Un dels encerts del muntatge és haver ajuntat intèrprets joves. Amb el risc d’obviar quasi absolutament elenc del musical, amb l’excepció de Roc Bernadí (Germans de sang, El dia de la marmota...) Des de Júlia Truyol de La Calòrica (que acaba de reivindicar-se com a tràgica a Contra Antígona) fent de Jenny, a Clara Mingueza (Sí, Sí, Sí) i un estol d’intèrprets com Arnau Boces (Interferència 02), Pablo Capuz (So ham), Marc Domingo (Observin aquests fills de puta), Joan Esteve (Le Congres ne marche pas, Little women) i Biel Rossell (Quanta, quanta guerra). S'hi afegeix un intèrpret de major trajectòria com Eduard Farelo (Una ilíada, Temps salvatge…) i la provocadora Bernal (Las Glorias Cabareteras).

Les inauguracions dels festivals Grec són complicades. Aquesta, que també connecta amb la dels 50 anys del Teatre Lliure (el muntatge obrirà temporada a la Fabià Puigserver) feia recomanable triar un autor compromès i referent del primer Teatre Lliure. Si Ángel Pavlovski va haver de suportar una de les inauguracions més incòmodes amb La història d’un soldat, aquesta intrèpida aventura se salva per la paciència del públic que no ha desfilat abans del final.

Amb una trama, altament improbable pel que es trasllada a la farsa, les cançons enfonsen el ritme. La solució ha estat dotar el cor que voleia com coloms exiliats per l’escena. Però aquest moviment estrafet de protagonistes i cor només funciona com a distracció, difumina la tensió dels protagonistes. El moviment  seria una troballa si acompanyés a l’actitud emocional, com ho fa la música amb la lletra. Però, ara, sembla més un recurs per cobrir els immensos espais de l’àgora que proposa Brecht.

I sí, són preciosos els coloms i el vestuari. Potser estaria bé que els bandits assumissin el rol de gavines (capaces d’endrapar-se un colom al vol, sense miraments, només escapçant les ales de la víctima). I que l’esfera del poder capitalista pogués ser marcada pel verd llampant de les cacatues, que estan acaparant la capital catalana.

Que el cabell tenyit de Mackie Navalla també aparegués en detalls dels Peachum i del tigre Brown. El gran problema és que, volent ser una peça per a incendiar els ànims de la concurrència del segle XXI, aquests només veuen una peça arqueològica del segle XX.

Així no sembla la millor fórmula per reclamar El Molino per al cabaret més rabiós, d’avui.
Jordi Bordes, Recomana, 2 juliol 2026
L’òpera (grisa) de tres rals


Pocs escriptors han retratat l’angoixa i el fàstic que provoca el frenesí febril dels coloms com Mercè Rodoreda a La plaça del Diamant (1962). Fins i tot la Natàlia, la seva protagonista, hi és despersonalitzada sota el malnom de Colometa. Aquest ocell, que avui associem a la misèria i la brutícia urbana, és el gran protagonista del nou muntatge de L’òpera de tres rals dirigit per Marta Pazos, que inaugura ensems el cinquantè aniversari del Grec Festival de Barcelona i del Teatre Lliure. La tria no és casual. El colom és una figura carregada de ressonàncies culturals. A la Bíblia simbolitza la pau, l’amor i la presència divina, però també apareix al mite assiri de Semíramis –segons l’historiador grec Diodor, «la que ve dels coloms»–, figura que alguns autors protestants del segle XIX associaven amb la Gran Prostituta de Babilònia en les seves crítiques cap al catolicisme. Ambdues tradicions ressonen amb força dins L’òpera de tres rals, obra de Bertolt Brecht musicada per Kurt Weill, creada el 1928 a partir d’una traducció alemanya que Elisabeth Hauptmann, amant de Brecht aleshores, va fer de The Beggar’s opera de John Gay (1728), una contribució fonamental, mai reconeguda com cal. Pazos abraça aquesta potència simbòlica de l’ocell i l’amplia, igual que Rodoreda, transformant tots els captaires del Londres victorià, liderats per l’infame matrimoni Peachum, en un esbart homogeni de coloms: una multitud gregària i sense personalitat pròpia.


Si els coloms són el gran símbol del muntatge, el predomini del color gris n’és la conseqüència inevitable. No deixa de ser sorprenent que Marta Pazos –«la reina dels colorinchis», com ella mateixa es defineix, irònicament, al començament de la funció, per boca de l’actriu Marta Bernal– renunciï, aquí, gairebé del tot, a la seva paleta de colors. Després de l’exuberància cromàtica d’El público (2025), a càrrec de la Comedia Nacional de Montevideo, o de la recent i controvertida Le nozze di Figaro al Gran Teatre del Liceu, sorprèn veure-la apostar-s’ho tot a una gamma de grisos.

No és un gris qualsevol, però. És un gris cendra. Un gris fum. La nova traducció de Marc Rosich abandona l’aclimatació barcelonina que Joan Oliver i Feliu Formosa havien perfilat a la primera traducció catalana de l’obra al segle XX, i retorna l’acció al seu àmbit original: al Londres victorià, que s’adiu millor amb la grisor proposada per Pazos.

Aquest color gris, i una omnipresent ratlla diplomàtica, uniformitzen l’escenografia i el vestuari, amb uns elegants dissenys d’Agustín Petronio, artífex dels acolorits figurins de Le nozze di Figaro ideada per Pazos, on cada personatge esdevenia un ingredient clau d’un pastís de noces. Heus aquí la cara i la creu de la imaginació escènica de la directora: al Liceu, esclat de color, al Grec, la sobrietat del gris. Sobre aquest univers gris, s’hi superposa la caracterització pop i maximalista de Johny Dean, a mig camí de Chappell Roan i els maquillatges decadents i expressionistes dels cabarets de la República de Weimar, que tant triomfaven quan Brecht va estrenar l’obra.

Rosich actualitza les lletres amb solvència –algunes havien quedat molt desfasades, com la «Cançó de Boda» (o «Epitalami dels pobres», en la versió d’Oliver i Formosa)– i allà on Formosa diu «Si el tauró vol devorar-te, li veuràs totes les dents…», al cèlebre «Romanço de Mac el Capità», la cançó més icònica de l’obra, Rosich ens engalta un reeixit i més fidel «El tauró blanc, quan t’atrapa, sempre ensenya els ullals…». No era fàcil desmarcar-se de certes decisions de pes de la traducció de Formosa, però Rosich aconsegueix dotar la seva versió de vida pròpia i renovada.
Primer final de tres rals: més Brecht, si us plau!

Comencem pel principi: les obres de Brecht, a mercè d’uns hereus que vetllen amb zel la representació íntegra dels seus textos, estan envellint malament. I creieu-me, per a un ferm defensor de la validesa de la seva obra com jo, brechtià com soc, això costa d’escriure.

L’òpera de tres rals aviat farà cent anys, i es nota. No tant pel que explica, que és plenament vigent, com per l’estructura dramàtica, que conté uns tempos i unes repeticions que, avui en dia, en plena acceleració contemporània, comencen a semblar-nos d’altres temps. No mentiré si dic que a bona part de la platea la cosa se’ls va fer llarga. Fixeu-vos, si no, en certs representants polítics que van venir a fer-se la foto de rigor i van tocar el dos a l’entreacte. Els hauria convingut quedar-se per escoltar el famós «Segon Gran Final de Tres Rals»; potser n’haurien après alguna cosa: «primer el menjar, després moralitzar!».


El dia que els drets sobre l’obra de Bertolt Brecht passin a domini públic i els creadors puguin començar a fer-ne el que els plagui –en principi, serà el gener de l’any vinent– vaticino que viurem una revifada del seu llegat. Els clàssics són clàssics perquè ens els podem reapropiar de moltes maneres: el contingut preval per sobre de la forma. Si no podem tocar ni una coma del text, les representacions de Brecht estan condemnades a museïtzar-lo, a fossilitzar el seu llegat. ¿Recordeu l’ensopida Moeder Courage que la directora belga Lisaboa Houbrechts va presentar al Grec de l’any passat?. Doncs això. És paradoxal que un dramaturg que va convertir el teatre en una eina de transformació política hagi acabat protegit per un règim de drets que en dificulta la transformació i evolució escènica.


Jo diria que avui, Brecht ens resulta encara més contemporani que als seus primers espectadors. Nosaltres coneixem conseqüències del tardocapitalisme que Brecht només podia intuir. Precisament per això sorprèn que sigui un autor tan poc freqüent als escenaris catalans. ¿Us imagineu La resistible ascensió d’Arturo Ui (1941) protagonitzada per una figura trumpista o una Ascensió i caiguda de la ciutat de Mahagonny (1930) ambientada a Silicon Valley?


La temporada vinent, Josep Maria Mestres, flamant nou director del Teatre Nacional de Catalunya, muntarà de nou La mare coratge i els seus fills, amb Emma Vilarasau de protagonista. Si no m’erro, la darrera producció catalana de Brecht, fins ara, era La bona persona de Sezuan que Oriol Broggi i La Perla 29 van aixecar el 2019 al mateix TNC. Una escassedat de títols brechtians —enfront de la profusió de Txékhovs i Shakespeares a què ens tenen acostumades les nostres cartelleres— preocupant i significativa. Els seus textos haurien de ressonar-nos molt més. 

Brecht va escriure sota l’amenaça del feixisme i de la Gran Depressió. Nosaltres el llegim després de la crisi financera del 2008, en plena emergència climàtica —agreujada per la voracitat del capital— i enmig d’un nou auge dels autoritarismes. Hi ha una escena que resumeix perfectament aquesta actualització involuntària de l’autor: al final de L’òpera de tres rals, Mackie el Navalla, protagonista de l’obra, adreça una sèrie de preguntes reflexives al públic, un dispositiu dialèctic molt característic del teatre «filosòfic-popular» de Brecht, també conegut com a «teatre èpic».

Una de les més conegudes i celebrades és aquella que qüestiona si és pitjor robar un banc o fundar-ne un. Curiosament, aquesta pregunta ja no sembla inquietar ningú. Ja estem ben escarmentats del sistema bancari. Per contra, el dia de l’estrena, el públic del Grec va reaccionar amb molta més contundència davant d’una altra pregunta: «¿quina diferència hi ha entre assassinar algú o oferir-li una feina retribuïda?». No ens ha d’estranyar. En un país on prop del 12% dels treballadors continuen en risc de pobresa malgrat tenir feina, la frase adquireix una contundència renovada.

Anem al fons de la qüestió. Pazos i la seva companyia s’enfrontaven a un repte majúscul: la inauguració del Grec. I no era una inauguració qualsevol; era la inauguració dels cinquanta anys del festival. En aquest sentit, l’elecció de l’obra, no podia ser més adequada, i més, si tenim en compte l’accidentada trajectòria d’aquest títol dins la història del teatre català contemporani.

¿Se n’han sortit amb nota? Sí, però amb matisos. En general, el repartiment femení va brillar més que el masculí. Miriam Moukhles va demostrar, un cop més, que és una bèstia escènica, i va aixecar els primers grans aplaudiments de la nit, just abans del Primer Gran Final de Tres Rals, amb una magnífica interpretació de la Cançó de Bàrbara, on el seu personatge, la filla del matrimoni Peachum, confessa als progenitors que s’ha casat d’amagat amb el criminal Mack el Navalla.

És urgent que el Grec i el Lliure garanteixin que hi haurà un enregistrament de la banda sonora de l’obra disponible a les principals plataformes de reproducció d’àudio. En un país normal, seria de sentit comú. A Catalunya, després de tres muntatges en català d’aquesta obra cabdal de la dramatúrgia europea del segle XX (1963, 1984 i 2026), encara no en tenim cap de consultable. ¿No és gros, això?

Tornem a la Moukhles: escena o cançó que feia, escena o cançó que brodava. Fa uns mesos, l’actriu ja va demostrar de què era capaç en l’àmbit musical a Abecedari, però a L’òpera de tres rals excel·leix en el fraseig i en la dicció, en la presència i la respiració escèniques, i exhibeix un treball de cos molt exigent, que no abandona en cap moment; fins i tot, quan el seu personatge resta en segona pla.

Una altra actriu que destaca per la composició corporal, plena de contorsionismes, és Clara Mingueza, que encarna de forma fascinant un personatge secundari, però cabdal pel desenllaç de l’obra: la germana del cap de policia de Londres (al text original n’és la filla, però l’edat dels intèrprets de Pazos no permetia aquesta filiació). Totes dues, Moukhles i Mingueza, eleven el segon acte fins a fer-lo el més reeixit de la proposta gràcies al cèlebre Duo de la gelosia, que esdevé un dels cims del muntatge.


També hi contribueix l’aparició de Júlia Truyol amb una sòlida, rotunda i convincent interpretació de la Jenny dels Bordells, qui acabarà traint el protagonista de l’obra. Truyol domina l’escena com ningú i s’acaba fent seves unes cançons força adaptades a la seva tonalitat, per bé que no són les úniques modificacions de to per afavorir un repartiment ple d’intèrprets cantants i no pas de cantants intèrprets, com correspon a un muntatge brechtià com aquest. L’escena de la Cançó de Salomó que ens regala, al més pur estil de Rebekah Del Rio al Club Silencio de Mulholland Drive (2021), esdevé icònica, malgrat doldre’s dels problemes de ritme que afecten el conjunt del muntatge.

La Marta Bernal potser és, després de la Moukhles, l’actriu més juganera. Ja des de l’inici, amb la seva transmutació en la directora de l’espectacle, ens brinda el millor discurs inaugural possible pels cinquanta anys del Grec (i segurament el més reivindicatiu que sentirem): «Això que veureu ni és una òpera, ni ha costat tres rals». El dia de l’estrena, amb les autoritats encara presents, va rebre un sonor aplaudiment en reivindicar, imbuïda del més pur esperit brechtià: «Senyor Collboni, torni El Molino a les vedets!».

La seva posterior encarnació d’una estricta Sra. Peachum, amb aires d’Helena Bonham Carter, l’enfronta a alguns dels fragments més complicats de la partitura de Weill, que supera amb escreix. Les pauses, les mirades i el mig somriure sorneguer de Bernal li escauen com un guant a un dels personatges més maquinadors de l’obra, un dels motors principals, a l’ombra, de la trama.


Pel que fa als homes, Eduard Farelo va de menys a més, amb un tercer acte on brilla, especialment, amb la Cançó de la limitació de l’intel·lecte humà, que va recollir força aplaudiments en el mutis. El seu Sr. Peachum és amenaçador i mel·liflu alhora, gràcies a la bona modulació que l’actor fa del seu tro de veu. Tanmateix, no acabem d’entendre per què Pazos el converteix en una mena de ventríloc o titellaire.

El ninot que l’acompanya és força sobrer i fa més nosa que servei. Si la intenció era reforçar la imatge manipuladora de Peachum, és un subratllat innecessari. Si el que es volia era ridiculitzar-lo o donar-li un punt més inquietant, la cosa funciona, però no sempre li juga a favor: l’aparició d’aquest complement du l’imaginari de l’espectador cap a la sàtira del Mini-jo de la saga d’Austin Powers (1997 – 2002), personatge interpretat per Verne Troyer.  

La reconversió de l’amistat i la fidelitat del Tigre Brown, el cap de la policia de Londres, en una mena d’enamorament platònic envers Mackie el Navalla, és efectiva i efectista, i dota de més profunditat el personatge interpretat per Roc Bernadí, que aprofita la seva alçada per donar-li un escaient aire de dictador feixista, a l’estil de Pinochet. Alhora, el converteix en un dels personatges més còmics i patètics de l’obra, sempre acompanyat per Smith, un fidel agent interpretat pel meticulós Joan Esteve.

Finalment, Nao Albet com el gran protagonista. El Mackie d’Albet, neguitós i furibund, estèticament emparentat amb el Joker de Jared Leto, creix al llarg de la funció. Si al primer acte ens deixa una mica freds, la seva progressiva animalització —en paral·lel a la seva caiguda en desgràcia— ens el revela amb tota la complexitat al tercer acte, amb una superba interpretació de la Balada del perdó, just abans del Tercer Gran Final de Tres Rals.

Albet vol i dol al llarg de la funció, com pertoca al personatge de Macheath. El repte és majúscul i se’n surt amb algun matís. Albet és un gran actor i trepitja l’escenari amb seguretat, la seva formació musical li permet defensar les cançons amb solvència: ha demostrat a bastament el seus dots, des del Solo del pastor bobo a El público de Lorca, dirigit per Àlex Rigola (TNC, 2015), fins al duet Killin’ Cactuz, que forma amb el músic Adrià González. Convindria, però, que gaudís més del que fa, que el nervi que demostra en els fragments parlats el traslladi als recitats.

En algunes cançons encara se’l percep massa pendent de la tècnica    —res que una mica de rodatge no pugui solucionar— i la seva imaginació i llibertat creativa a escena queda encotillada per la forma. Li manca el punt de gaubança que sí que detectem en Moukhles i que la bona feina feta durant els assaigs li hauria de permetre assaborir. Has fet bona feina, Albet, lliura-t’hi sense temor!

No cal estar pendent de cada nota; qui vulgui floritures, que vagi al Liceu (val per a Albet, però també per a la resta del repartiment). L’òpera de tres rals no és una obra «per cantar bé»: la partitura és dissonant i el cabaret alemany demana víscera, veus estridents i arrossegament de síl·labes i mots. D’entrada pot xocar a una part del públic (inclòs algun crític), que potser no va acabar d’entendre què havia anat a veure, però això forma part de les eines de distanciament del teatre èpic de Brecht. Per això Pazos l’encerta en escollir un repartiment format, majoritàriament, per actors que no necessàriament són especialistes en teatre musical, però que són bons i versàtils intèrprets i posen tota la carn a la graella durant la funció.

Tercer final de tres rals: febleses i fortaleses de Pazos


Pazos proposa una actualització dels elements de distanciament brechtians força eficaç. Sense l’ús de projeccions, confiant només en l’artesania teatral, tot està al servei de la seva detallada escenificació: cartells, màscares, maquillatge, veus en off (a càrrec del mateix Marc Rosich), trucs d’il·lusionisme, utillatge, etc. Recordem: segons Brecht, aquí no venim a emocionar-nos, venim a reflexionar i a aprendre; qualsevol element disruptiu és benvingut.

Ara bé, en un muntatge de tres hores de durada, els recursos s’esgoten de pressa i l’imaginari cabareter arriba fins on arriba… Fins al punt que els trucs deixen de sorprendre’ns i comencen a fer-se repetitius; contribuint a la sensació generalitzada d’estancament de la proposta, d’homogeneïtzació i uniformització de la posada en escena, que el mateix vestuari i escenografia emfasitza.

Deixem-ho clar, la proposta està afectada d’una manca de ritme important. No acaba de trobar el to: a la sàtira li mancava mordacitat; a la farsa, exageració. La direcció apunta maneres, però exceptuant algunes ocasions, els intèrprets no acaben d’entrar a fons en el joc burlesc del muntatge. Els ingredients són de qualitat, però el suflé no s’acaba d’inflar. A mesura que agafin confiança, això se solucionarà, n’estic convençut, traient l’espectacle de l’interregne de gèneres on ara s’ha instal·lat.

Hi ha imponderables, però, com els inherents a la dramatúrgia que he exposat al principi, que són insalvables. A més a més, tots convindrem que en les actuals circumstàncies climàtiques, els espectacles de tres hores de durada al Teatre Grec, no són la millor idea. Encara que sigui de nit, la calor els fa feixucs i la incomoditat dels seients, menys digeribles. Avís als programadors, a l’amfiteatre de Montjuïc potser només hi hem de programar obres d’una hora i mitja de durada com a màxim. Els culs, les esquenes i la suor dels espectadors (i els desmais esporàdics que ja són marca de la casa) us ho agrairan.

A aquesta sensació d’estancament també hi va contribuir una direcció musical, a càrrec de Dani Espasa, que va arrencar de forma irregular per acabar posant-se a lloc cap a la segona meitat de l’espectacle. La sensació és que la reduïda orquestra ha tingut poc temps per assajar de forma conjunta, i els músics encara estan acabant de trobar el seu encaix. Per això, la partitura i la direcció d’Espasa avançava amb cautela, marcant molt els tempos, cosa que tintava cada nota d’una pesantor especial.

Mancava una certa lleugeresa en alguns passatges musicals —malgrat les cançons que ja he indicat que van lluir especialment— i aquesta cautela orquestral, en certa manera, va contaminar les actuacions dels intèrprets. Segurament, quan el muntatge desembarqui al Teatre Lliure al setembre —i amb les successives representacions— aquest fre de mà anirà desapareixent i el muntatge fluirà millor.

Un dels encerts del muntatge, sens dubte, és el treball de moviment que firma la coreògrafa Mabel Olea: més present en les escenes corals del primer acte —especialment a l’obertura de l’espectacle— i més dissimulada o individualitzada a mesura que avança l’obra. Amb troballes brillants, com l’escruiximent final dels personatges, que jeuen per l’escenari com si fossin paneroles o insectes esclafats per l’arbitrarietat del sistema policial, la contribució d’Olea s’inscriu de ple en l’estranyament brechtià.

És especialment eficaç tota la composició que fa dels estols de coloms que pul·lulen per l’escena, acompanyats pel disseny sonor de Roc Mateu. Ara bé, tot i que les coreografies corals van arrencar els primers aplaudiments de la nit, amb números destacats com la Cançó dels canons, en algunes ocasions distreuen de l’acció central i desllueixen interpretacions brillants com la que Moukhels ens va brindar a la famosa cançó de Jenny dels pirates.

Hi ha altres moments en què la imaginació d’Olea esdevé més tòpica o mandrosa. El número del Primer Gran Final de Tres Rals en seria un exemple. Brillantment executat pels intèrprets, opera sota la mateixa lògica que el conegut número We Both Reached for the Gun del musical Chicago (1975); la conferència de premsa on l’advocat Billy Flynn manipula l’opinió dels mitjans de comunicació a favor de la seva clienta. ¿És un homenatge, com la referència a Mulholland Drive de la Cançó de Salomó, o és directament un plagi? En tot cas, la idea s’avé amb el llenguatge cabareter del muntatge, però sorprèn l’ús d’aquest recurs en un punt tan icònic com és el final del primer acte.

Pel que fa a l’escenografia, li passa el mateix que a la resta del muntatge: sorprèn al principi, però de seguida esgota les seves possibilitats. Dissenyada per la mateixa Marta Pazos, la grada practicable esdevé un mirall de l’amfiteatre de Montjuïc que s’oposa al públic en un efecte similar a la grada que Marc Salicrú va dissenyar, al Teatre Lliure de Gràcia, per a Fàtima (Grec 2022) de Jordi Prat i Coll.

Una manera subtil d’interpel·lar els espectadors, a la brechtiana manera, suggerint-los de forma inconscient que el que succeeix a l’escenari és un reflex de la realitat. Encaixonada entre la grada real i l’escenogràfica, la palestra semicircular del Grec, àgora del poble, esdevé l’espai on els ulls dels espectadors i dels personatges jutjaran i valoraran les accions que hi succeeixen. És una mena de tribunal invisible que anticipa el desenllaç final de Mack el Navalla, amb un encertat simbolisme final del colomar, que subratlla el comportament gregari d’aquestes aus, els transfigurats captaires londinencs i, per extensió, de tota la societat. 

Finalment, cal assenyalar que el disseny lumínic de Nuno Meira passa més aviat desapercebut. De fet, diria que és el que menys funciona de la proposta. Ja sé que a les nou del vespre, hora d’inici de la funció, encara hi havia força llum natural i que, evidentment, el disseny per a una representació a l’aire lliure en cap cas serà la que veurem al setembre a la caixa escènica del Lliure. Però hi havia composicions lumíniques difícils de comprendre i, fins i tot, contraproduents. La sensació és que Meira va crear per al Grec una il·luminació més aviat pràctica i poc creativa més enllà d’alguna ocasió puntual. Esperem que, com d’altres aspectes, la cosa millori al Lliure.

Jaume Forès Juliana, Núvol, 2 juliol 2026

L’òpera de tres rals prometia massa


Hi havia expectació per veure què ha fet Marta Pazos amb L’òpera de tres rals, un dels textos més coneguts de Bertolt Brecht (en col·laboració amb Elisabeth Hauptmann), amb música de Kurt Weill. En un pròleg inicial, Pazos ens promet un espectacle que, ai, no ens acaba oferint. Que l’actriu Marta Bernal, cabaretera icònica (meitat de Las Glorias Cabareteras) i taquillera històrica de la Sala Beckett es converteixi en la directora gallega (xandall groc i perruca blava) i aparegui entre el públic, és una de les millors idees del muntatge. Això és el més revolucionari que veurem aquest Grec. A més, Bernal pronuncia una veritat com un temple: Bertolt Brecht i Lita Claver, La Maña, són la mateixa cosa. Tot seguit, comença l’espectacle. L’acudit de trencar la quarta paret (físicament) funcionaria si la proposta jugués en la lliga de la interacció amb el públic, cosa que no passa de cap manera. Però anem a pams.


Marc Rosich signa una nova i esplèndida traducció al català de l’obra, que omple de referències avícoles: coloms, colomins, corbs i garses voletegen pel text. L’elecció, encara que arriscada, no és banal: Pazos converteix els captaires en coloms, en una decisió més estètica que no pas dramatúrgica. L’escenografia de la directora i el vestuari d’Agustín Petronio són monocromàtics: tot gris. L’efecte de mirall que es busca entre l’escenari i la platea del Grec s’esgota ràpidament, mentre que la descomposició de la sastreria anglesa (i la ratlla diplomàtica) de Petroni esdevé una fantasia: la col·lecció de barrets és d’allò més Viktor & Rolf.

Una altra gran aposta del muntatge és la coreografia de Mabel Olea: el seu caràcter espasmòdic i antinaturalista busca acostar-se a l’actor “supermarioneta” que somiava Edward Gordon Craig. Amb totes aquestes decisions estètiques, fa la sensació que Pazos vol emular la versió que Robert Wilson va dirigir al Berliner Ensemble, però es queda a mig camí. L’orquestra, dirigida per Dani Espasa, va sonar un pèl apagada, al Grec: li falta una mica de brio, com a tot el muntatge, i les mancances vocals d’alguns intèrprets es podrien haver resolt amb la tècnica de l’Sprechgesang o cançó parlada.

Entre el repartiment, destaquen més elles que ells. Miriam Moukhles ens confirma (i hem perdut el compte) que és una de les més grans: la seva Polly és una meravella física i vocal, i l’actriu es converteix en una barreja de pardal i flamenc (aquelles potetes) davant dels nostres ulls. Clara Mingueza brilla en dos números que arrenquen els aplaudiments del públic: entre contorsionista xinesa i personatge de dibuixos animats, és ella qui entra més a fons en el joc de Pazos. Marta Bernal encarna una senyora Peachum amb molt mala bava, encara que físicament es podria deixar anar molt més, i Júlia Truyol emula Rebekah del Río a Mulholland Drive.

A la part masculina, Nao Albet retrata un Mackie una mica difús, que va guanyant força a mesura que avança l’obra, Roc Bernadí ens torna a demostrar que ho fa tot amb gràcia i facilitat, i Eduard Farelo hi posa el coll amb el seu senyor Peachum (no entenc el ninot de ventríloc). La resta dels actors, encara que estan tots fantàstics, queden desdibuixats en una massa grisa, molt igualats físicament (tots són molt prims) i amb els maquillatges expressionistes de Johny Dean, pur Artpop de Lady Gaga. Com sol passar amb totes les propostes de Marta Pazos, les fotos acaben sent millor que el muntatge. Però el teatre és un art viu, amiga.

Oriol Puig Taulé, Quadern El País, 4 juliol 2026

Una òpera de molts rals tenyida de gris


La gran festa d’inauguració dels cinquanta anys del Festival Grec es va tenyir de la monotonia del gris violaci, el to monocromàtic amb què Marta Pazos va impregnar la seva versió de L’òpera de tres rals, de Bertolt Brecht i Kurt Weill, l’espectacle d’obertura que també donarà el tret de sortida al setembre a la temporada que celebra el mig segle del Teatre Lliure. L’altra protagonista de la vetllada va ser la calor, amb el Teatre Grec convertit en una gran olla que va provocar diversos desmais durant la representació, una circumstància que comença a ser habitual en la “nova normalitat” del canvi climàtic i la canícula avançada.


Malgrat la xafogor, ningú no es va voler perdre la inauguració, amb les cares habituals de la política institucional i del sector cultural: el president Salvador Illa, la consellera Sònia Hernández, l’alcalde Jaume Collboni, l’exalcaldessa Ada Colau i el regidor Xavier Marcé, entre molts d’altres. A la llista dels més buscats, Josep Maria Mestres, que rebia felicitacions pel seu nomenament recent com a futur director artístic del TNC. I més cares conegudes del que és habitual, clar, un musical sempre sembla, d’entrada, una aposta més lleugera i amable, encara que la realitat fos després més sorruda, agreujada per les tres hores llargues d’espectacle i per la incomoditat proverbial de les butaques del Grec.

I el cas és que la cosa prometia des de la introducció, que va començar a les encara diürnes 21h, una franja avançada a l’acostumat inici fosc de la inauguració. Abans que l’espectacle comencés pròpiament, la gran revelació de la nit, la vedet Marta Bernal (meitat de les Glòries Cabareteres), pujava a l’Olimp de les estrelles gregues. La Bernal s’hi va presentar caracteritzada com la directora Marta Pazos, “la reina dels colorinchis”, per convertir el preàmbul en un passeig d’esperit cabareter entre el públic acalorat que es ventava de forma compulsiva. La Bernal-Pazos va recordar els orígens gairebé artesanals del Festival Grec, quan els directors cosien telons —“com ara”, va deixar caure—, abans de rematar-ho amb un “Julio [Manrique, director del Lliure], no et veig cosint els baixos a Pere Arquillué”, l’acudit va fer córrer la rialla per les grades. El dard institucional va apuntar a l’Ajuntament: “senyor Collboni, torni El Molino a les vedets”. El pròleg semblava obrir una nit de varietés irreverent i popular: “Bertolt Brecht i La Maña”, venia a dir la vedet, comparteixen “una mateixa manera d’entendre el teatre”. Primera salvadora de la nit, la Bernal, que va obrir una tímida escletxa contestatària en una vetllada inaugural sempre pendent del photocall i les copes de vi blanc.
Ganyotes i distanciament


Més enllà de l’inesperat pròleg, era de preveure que la nit reactivés el debat entre partidaris i detractors de l’estil marcadament visual de Marta Pazos; L’òpera de tres rals ho va posar fàcil als segons. El pes de la imatge, aquí sotmès a una omnipresència grisenca, va acabar convertint-se en la gran monotonia de la funció. Ens havien advertit al començament que “l’espectacle no havia costat tres rals” —i és fàcil imaginar que força més—, però la solució escenogràfica de les grades replicades, amb l’escenari convertit en mirall de la platea, es va esgotar massa aviat. A mesura que la peça es desinflava d’imaginació i reiterava els recursos plàstics, es van trobar a faltar més elements de profunditat que mantinguessin l’encanteri.

El to de farsa, amb ecos directes del cinema expressionista alemany, tampoc no acabava d’anar del bracet d’una proposta que tenia algunes troballes visuals efervescents —els maquillatges, els coloms, alguna reminiscència de cabaret—, però que se repetien de forma insistent. Els personatges, concebuts gairebé com titelles de moviments sincopats i histriònics, quedaven sovint atrapats en la paròdia sense acabar de construir un veritable recorregut dramàtic. Molt gest grotesc i caricatura desencaixada, però poca evolució interna. Una aposta marcadament esteticista que en una peça més curta potser hauria funcionat com a mecanisme de distanciament brechtià, però que en llarg devorava personatges i trama fins a uniformar el conjunt en una mateixa ganyota col·lectiva.

Tempo d’estiu


A la pesantor visual s’hi va afegir, sobretot en la primera part, un ritme general encara poc afinat, amb transicions llargues, escenes que trigaven a arrencar i una sensació de xafogor que feia conjunt amb la nit; sabem que l’escenari del Grec no és fàcil. L’orquestra de Dani Espasa, instal·lada al fossat i al capdavant d’una partitura que demana nervi, mala bava i precisió, també va semblar condicionada per aquesta pulsió feixuga, més pendent de sostenir l’engranatge que de fer-lo esclatar. Abans del pas pel Lliure al setembre, encara hi ha bastant marge perquè el conjunt respiri millor i la funció guanyi tensió i fluïdesa.

On la nit va trobar més solidesa va ser en els intèrprets, sobretot quan aconseguien anar més enllà de l’encartonament de dibuix animat en blanc i negre imposat per la direcció. Eduard Farelo i la mateixa Marta Bernal donaven gruix i mala llet al matrimoni Peachum; Roc Bernadí hi aportava solvència vocal, ritme i una vis còmica molt ben administrada; Júlia Truyol, com sempre, hi va posar presència irrevocable i desvergonyiment com a Jenny; i Nao Albet injectava energia serpentejant i perill truculent a un Mackie el Navalla amb els aires pop fosforescents del Joker de Jared Leto. L’altra gran salvadora de la nit va ser Miriam Moukhles, una Polly Peachum magnífica, la veu i la veritat humana d’un espectacle que sovint es quedava atrapat en la seva pròpia superfície. En la cançó Jenny dels pirates —caldria un enregistrament que en deixés constància— i en el duet de la gelosia amb la Lucy de Clara Mingueza, la Moukhles va fer aparèixer, encara que fos per uns instants, la musicalitat popular, l’èpica canalla i l’emoció que la nit semblava esquivar.

Sarau final


No hi va haver un gran bis més enllà dels aplaudiments. Després de molta calor acumulada, l’orquestra encara va reprendre el tema de Mackie el Navalla mentre el públic començava a enfilar la sortida. Alguns ja havien aprofitat la mitja part per quedar-se al fresc dels jardins amb el bar a tocar, o directament per fugir, com el president Illa. Després, això sí, van arribar les abraçades, els retrobaments, les felicitacions i aquella alegria inevitable d’una nit d’estrena d’estiu a l’aire lliure, que sempre fa patxoca. Entre brindis, cava i coca endarrerida de Sant Joan (un clàssic), el sarau va conservar la sensació familiar d’altres anys, però sense cap element que fes intuir del tot que s’acabava d’inaugurar la rodona cinquantena edició del festival.

Manuel Pérez Muñoz, Entreacte, 30 juny 2026
Weill brilla en la inauguración del Grec


En otras épocas el Grec sacaba pecho con obras líricas en sus más variadas vertientes, y este año la directora Leticia Martín estuvo a punto de revivir el milagro apostando por una de las obras maestras de Kurt Weill y Bertolt Brecht, La ópera de los tres centavos (Die Dreigroschenoper, 1928). El maestro Dani Espasa, al mando de una decena de músicos multifacéticos, defendió el apartado musical con talento a raudales, él mismo aplicándose en el piano y en los teclados, luciéndose especialmente en la Ballade vom angenehmen Leben.

Se optó, en todo caso, por revivir esta obra maestra a cargo de actores que cantan, tal y como se planteó en su estreno absoluto, cuando se convirtió en una referencia para el género del musical. Pero en su première berlinesa, Weill contó con voces tan extraordinarias como las de Harald Paulsen como protagonista, cantante del ámbito clásico, o con la mítica Lotte Lenya como Jenny; por lo mismo, cuando la obra se remonta, es obligatorio cuidar este aspecto, fichando al menos a un par de protagonistas con voces excepcionales, y este no fue el caso: se optó más por lo carismático del siempre correcto Nao Albet, ni tenor ni barítono, con una vocalidad incapaz de brindar el carácter adecuado a su Macheath en el aspecto vocal, aunque sí en el actoral, descollando con su entrega.


Lo mejor en cuanto a interpretación vocal (con todos los intérpretes, cantantes y músicos, debidamente amplificados) lo aportó la fantástica Polly de Miriam Moukhles, quien supo mantener la línea de canto y una dicción transparente combinándolo todo con una actuación encomiable en momentos clave, como Seeräuberjenny, su Liebeslied y la legendaria Barbarasong.

Siempre en el aspecto musical, pero a mucha distancia de Moukhles, se movieron el Peachum de Eduard Farelo o la Jenny de Júlia Truyol, a pesar de que conquistara por su expresividad y maneras. Esto último fue fundamental en la estridente, chillona y loca perdida Lucy de una Clara Mingueza entregada por entero al personaje, tanto de gesto como de cuerdas vocales.


Más allá del trabajo con el maestro Espasa y de la genialidad incontastable de la música de Kurt Weill, a los intérpretes les ayudó, y mucho, la fantástica adaptación del libreto al catalán de Marc Rosich, quien no solo tradujo, ya que también realizó un delicado trabajo de poetización y actualización que en una obra maestra como esta es fundamental. Los arreglos musicales y las trasposiciones de según qué fragmentos —se cambiaron de orden algunos números, se recortaron otros— fueron las más adecuadas y la partitura se respetó casi al completo.


La imaginación de la directora de escena Marta Pazos impuso un lenguaje escénico personal (tal y como hizo en sus recientes Bodas de Fígaro en el Liceu), llevando a la obra lejos de su espíritu fundacional, incluso blanqueando su crítica social con una estética tan cuidada, aunque lo intentó sobre todo en ese prólogo de bienvenida a cargo de la actriz Marta Bernal que, disfrazada de Pazos, ofreció un speech juguetón y tan simpático como reivindicativo (Bernal también dibuja un espontáneo y conseguido retrato de Mrs. Peachum, aunque no logra conquistar con su gran momento, la Ballade von der sexuellen Hörigkeit, siempre simpática, pero nada espectacular en cuanto a tesitura). Es que hay que recordar que este Weill se presentaba en coproducción con el Teatre Lliure, que este año, al igual que el Grec, celebra 50 años. El fundamental compositor alemán también estuvo presente en la primera temporada del Lliure, cuando Fabià Puigserver dirigió Auge y caída de la ciudad de Mahagonny, con Carles Santos en el podio.


Esta vez la puesta en escena de Pazos, autora también de la escenografía —casi un espejo de las gradas del propio Teatre Grec—, sacó a esta “ópera de pobres” de su oscuro lumpen habitual para transformar a los mendigos en palomas y a los personajes en figuras sofisticadas apoyándose en el vestuario de Agustín Petronio, en la fantasía de las caracterizaciones de Johny Dean, la poco interesante iluminación de Nuno Meira y en las coreografías de Mabel Olea que alcanzaron su punto álgido en el dúo de los celos de Lucy y Polly.


A pesar de la propuesta en la que visual y dramáticamente se muestra más a Pazos que a Brecht o a Weill, el texto consigue que la crítica al capitalismo inherente acabe fluyendo para acabar preguntándose ¿Quién es más ladrón? ¿El que roba un banco o el que lo funda? La siguiente pregunta, en todo caso, es: ¿ha estado esta propuesta a la altura de la celebración del medio siglo de vida del Grec y del Lliure?

Pablo Mélendez-Haddad. Òpera Actual, 30 juny 2026 
Un Mackie el Navaja queer obre la festa del 50è aniversari del Grec


El Grec va inaugurar ahir el 50è aniversari de l'esclat de llibertat i ganes de trobar altres maneres de fer teatre que va suposar el naixement del festival autogestionat per la professió el 1976 amb una L'òpera de tres rals del segle XXI que va presentar un Mackie el Navaja queer amb faldilla interpretat per Nao Albet. Destacava en escena també pels seus cabells verds fluorescents que recordaven el personatge de Jared Leto a El escuadrón suicida, però li va faltar punch a la nova versió d'aquesta antiòpera traduïda al català per Marc Rosich i en posada en escena de Marta Pazos, una directora i escenògrafa gallega amb segell propi, i Dani Espasa. director musical que va capitanejar una afinada formació de 10 músics situada a l'orquestra.


Aquesta “òpera de pobres”, com la van qualificar els seus autors, és una sàtira voraç no només del gènere musical sinó també del capitalisme i adverteix a més sobre el perill del totalitarisme, un risc tan palpable al Berlín d'entreguerres on es va estrenar el 1928, com el món actual. Va ser la primera col·laboració de Bertolt Brecht (1898-1956) amb el compositor Kurt Weill (1900-1950) i va ser una obra revolucionària de gran èxit que va ser prohibida en l'arribar els nazis el poder. La seva partitura, una potent barreja de jazz i cabaret, conté enganxoses cançons com Mackie el Navaja, versionada per grandíssims artistes.


L'estètica sempre marca les creacions de Pazos, però la seva aposta en aquesta ocasió no va jugar a favor de la història, més aviat la confonia. Pazos coneix bé el teatre èpic de Brecht, precursor del posdramàtic. I també estima el cabaret. Per això va obrir l'espectacle amb humor i grapa. Hi va haver diverses sorpreses tot just començar que van connectar amb el públic. Primer amb la sortida de l'escena dels intèrprets caracteritzats com uns coloms per saludar i parlar tranquil·lament amb els espectadors mentre deambulaven per les grades. I després amb l'aparició de la mateixa directora, gràcies a l'inspirada imitació de l'actriu Marta Bernal, transformada en Pazos, amb perruca blava i xandall groc. La seva intervenció va recordar l'esperit fundacional d'aquell Grec del 76 i del molt que pot donar un teatre com aquest a Montjuïc perquè “el cruising també és cultura popular”, va observar fent riure el personal que va aplaudir quan just després va dir: “Senyor Collboni, torni el Molino a les vedets”.

L'alcalde de Barcelona no es va perdre la inauguració. Tampoc el president de la Generalitat, Salvador Illa, en una calorosa nit que va convocar tant figures de la societat civil com cultural i els exdirectors del festival en aquesta edició que celebra mig segle de vida del Festival d'Estiu de Barcelona.

Però aquest atreviment va quedar diluït en un muntatge expressionista i grotesc en el qual la forma acaba pesant massa. El polit i estilitzat món creat per Pazos, ¿què aporta a la història que transcorre al Londres victorià? Els tuguris dels baixos fons i la sordidesa del regne dels captaires on regna Peachum, metàfora de l'empresari, queden blanquejats en aquest món de Pazos on l'esmentat personatge, encarnat per Eduard Farelo, va sempre acompanyat d'un Minijo com el Dr. Maligne d'Austin Powers. 


Les paraules del narrador en off situen l'espectador en cada escena, però el teatre polític i d'idees de Brecht també ha d'entrar pels ulls. La posada en escena de Pazos, amb treballades coreografies i algunes idees interessants i altres intrigants com la d'identificar els captaires amb coloms —amb un gran treball de cossos i uns vestits preciosos—, no va contribuir en general a connectar el públic amb la història. HI va haver algunes decersions a la mitja part.

Aplaudiment per a Míriam Moukhles en la seva interpretació tant gestual com vocal com a Polly, molt ben compenetrada amb Albet en el duo del casament i en cançons com Per un sí o per un no, un cant a l'alliberament femení, que va ser molt aplaudit. També ella i Clara Mingueza (Lucy) van destacar en l'escena de la presó, lluitant per Mackie. La Jenny de Júlia Truyol, que encarna la prostituta que traeix Mackie, convenç més amb la interpretació que com a cantant, el mateix que li passa al Peachum de Farelo. Rock Bernadí, actor de musical que va defensar el rol de corrupte policia, va despertar els primers aplaudiments en el seu primer duo musical amb Albet. 

Per a Brecht, el capitalisme era un gran engranatge del delicte organitzat i així ho reflecteix en aquesta peça amb frases tan contundents com provocadores. Però, ¿què recordarà el públic que vegi aquesta versió de L'òpera de tres rals? ¿Els coloms?

Marta Cervera, El Periódico, 30 juny 2026

Una bandada de coloms ocupa l’amfiteatre
per donar la benvinguda al públic


El gris tenyit de llum violeta és l’opció cromàtica de Marta Pazos per a la versió de L’òpera de tres rals que ha inaugurat el Grec Festival de Barcelona en l’edició del cinquantè aniversari. En la trobada prèvia que va fer dijous amb la premsa, la directora gallega va proclamar que el tractament del color als espectacles era el seu “estatut d’autonomia”. És per això que el fet que optés per aquest gris dominant va fer pensar a més d’un espectador que potser és que havia gastat totes les combinacions a la versió de l’òpera Les noces de Figaro, que també ha dirigit aquest mateix mes de juny al Gran Teatre del Liceu.

La tan esperada inauguració del Grec dels 50 anys s’ha fet amb una producció conjunta amb el Teatre Lliure, que també celebra mig segle de vida, com la mateixa Pazos, de manera que s’hi han abocat recursos generosos per bastir un espectacle amb folre i manilles.

Per sort, a Pazos no li manca el sentit de l’humor i en aquesta inauguració la directora es parodia a si mateixa. Abans de sortir a l’escenari, una colla d’intèrprets caracteritzats de coloms es passeja per l’amfiteatre de Montjuïc interactuant amb el públic. Més tard es descobrirà que són l’exèrcit de pobres que explota amb mà ferma el matrimoni Peachum (Marta Bernal i Eduard Farelo).

Entre tot aquest vol de coloms, apareix una de les actrius, també Bernal, fitxada per a aquest gran espectacle amb molt de criteri, caracteritzada amb robes cridaneres i els cabells de color cian. És Pazos, sí, que presenta la funció, se’n fot d’ella mateixa per haver dirigit dos grans espectacles en un mateix mes a Barcelona i perquè L’òpera de tres rals “no és ni una òpera ni ha costat tres rals”, tot i que els seus autors deien que era una òpera per a pobres.


En aquella Europa d’entreguerres (1928), amb l’amenaça del nazisme traient el nas, els autors alemanys Bertolt Brecht (text) i Kurt Weill (música), amb Elisabeth Hauptmann (qui en va posar la llavor), van voler denunciar l’explotació dels treballadors per part d’un capitalisme cada vegada més salvatge, amb el tràfic d’influències i el pagament de comissions a l’ordre del dia.


Aquella “òpera per a pobres” era en realitat una obra de teatre amb música, i va suposar un nou gènere escènic, a cavall entre el teatre i el cabaret, que va establir el model que marcaria el teatre musical que va florir els decennis següents. De fet, a l’espectador que vegi per primera vegada L’òpera de tres rals li pot passar que algunes de les escenes li puguin sonar a números d’altres musicals, com ara el Money, money de Cabaret o el ball dels generals d’Evita. Només cal mirar la cronologia per entendre que primer van ser Brecht i Weill, i després van venir tots els altres.

Pazos compta a l’escenari amb un estol de figures que eleven la dimensió artística allà on pertoca. Com a parella protagonista, Nao Albet i Miriam Moukhles. Ell, amb els cabells verds que suposen una de les notes de color més extremes, interpreta Mackie el Navalla, el personatge més icònic de la funció, amb la solvència habitual de l’actor. Ella és Polly Peachum, i hi aporta també la seva solvència, que en les cançons es dispara per damunt de la resta. Entre els personatges destacats, cal esmentar Júlia Truyol (la prostituta Jenny), Roc Bernadí (el cap de policia Tiger Brown) i Clara Mingueza (la seva filla, Lucy Brown).

Diumenge, a la mitja part de l’assaig general, Pazos declarava a La Vanguardia que s’havia format un gran equip entre tota la companyia: “És un luxe de repartiment, però soc una mica supersticiosa. Avui és el primer dia que la fem amb públic i no n’estic descontenta, perquè demà totes les petites coses estaran solucionades”, assegurava.

El director musical és Dani Espasa, que ha tingut l’honor de destapar el forat de l’orquestra per col·locar-hi 10 músics que toquen 23 instruments: “La música ocupa un terç de l’obra, i per això ens calien grans intèrprets de text, que han anat adquirint eines suficients per al cant”.

En la versió Grec-Lliure és Marc Rosich qui l’ha traduïda i adaptada al català amb molt d’encert, i qui de propina hi posa la veu en off. Rosich va atabalat aquests dies perquè avui mateix [30 juny] estrena al Romea, també dins del Grec, El retrat de Dorian Gray, amb Àngels Gonyalons, de la qual firma l’adaptació teatral i la direcció.


Com que L’òpera de tres rals dura tres hores, les funcions s’han avançat excepcionalment a les 21 hores. Malgrat la insistència tradicional de les autoritats d’oferir un espectacle curt i lleuger per obrir el festival, atès que a la inauguració hi va molt públic poc teatral, el segon any de Leticia Martín ja ha posat el teatre al davant.

Magí Camps, La Vanguardia, 30 juny 2026

El Grec comença amb una crida al teatre per al poble


Potser perquè estem d’aniversari, els Jardins del Teatre Grec bullen de gent i d’activitat, malgrat que tot just són quarts de vuit tocats de la tarda. És un dels grans esdeveniments de l'estiu i tothom vol gaudir-lo i explicar-ho. La calor no ho posa fàcil (les ombres van buscadíssimes, els barrets i els ventalls, a tot drap), però l’entusiasme col·lectiu ho supera tot. Els tòtils rauquen de grat —i més que ho faran durant la nit— des de l'estany que dona la benvinguda a un dels espais més emblemàtics de Barcelona. "Almenys ells estan en remull", diu una dona a l'home que l'acompanya, i que la segueix carregant dos vasos plens fins al capdamunt.


En una coincidència que no és del tot casual, sinó fruit en bona part de les circumstàncies socials i polítiques, el 1976 va néixer el Festival Grec i també el Teatre Lliure. Els actuals directors de cada un —Leticia Martín i Julio Manrique, respectivament— s'han aliat per aixecar una macroproducció de L'òpera de tres rals de Bertolt Brecht que estigui a l'altura de l'efemèride. El projecte li van encarregar a la directora gallega Marta Pazos, que ha fet equip amb Dani Espasa com a director musical. Després de fer tres funcions al Grec, a la tardor se n'anirà cap al Lliure. "És un espectacle amb una forta essència de gamberrisme i un sentit crític molt fi que cal escoltar amb atenció", diu la directora del Grec.


Tothom qui arriba al capdamunt de les escales dels jardins està acalorat. L'actor Carlos Cuevas és dels primers a aparèixer. Ben aviat, el món teatral va conquerint els jardins. S'hi passegen Pere Arquillué, Lluís Homar, Sergi Belbel, Josep Maria Miró, Josep Maria Pou, Àngel Llàcer i Joan Pera, entre molts altres. També fitxa el director del Teatre Lliure, Julio Manrique, amb la seva dona, l'actriu i directora Cristina Genebat; la directora del CCCB, Judit Carrera, el presentador de televisió Marc Giró i el director de Temporada Alta, Narcís Puig. Abraçades i petons a tort i a dret.


Entre la presència institucional i política hi ha el president de la Generalitat, Salvador Illa; la consellera de Cultura, Sònia Hernández; l'alcalde de Barcelona, Jaume Collboni, i el regidor de Cultura, Xavier Marcé. Falten uns minuts perquè comenci l'espectacle i, des del públic, alguns fan apostes de quanta gent arribarà una hora tard, acostumats al fet que la inauguració del Grec sovint és a les deu de la nit. Els últims que van obrir el festival just abans de la posta de sol van ser la gent de La Perla 29 el 2018 amb El poema de Guilgamesh, rei d’Uruk. Com en aquella ocasió, la llargada del muntatge         —L'òpera de tres rals dura tres hores— i el fet d'inaugurar-se entre setmana han portat la directora del Grec a avançar la funció a les nou. N'hi ha que ho celebren, n'hi ha que defensen que posa les coses més difícils a la companyia davant d'un repte que, ja de per si, és arriscat: totes les mirades del sector estan posades en la inauguració del festival i, a vegades, no hi ha marge per a la compassió.

Un estol de coloms entre el públic


Mentre alguns encara busquen la butaca, un estol de coloms de mida humana es desplega entre els espectadors. "Vinga, som-hi, que és per avui!", etziba una de les aus a una parella que baixa amb parsimònia per les grades del teatre. Segurament no s'han adonat que l'espectacle ja ha començat i que els coloms seran omnipresents fins que s'acabi l'obra. Bertolt Brecht i el compositor Kurt Weill van inspirar-se en els cabarets alemanys per donar forma a aquesta història, protagonitzada per en Mackie el Navalla (Nao Albet) i la Pollie Pychum (Miriam Moukhles) als baixos fons de Londres. Pazos juga la carta del cabaret des del principi, quan fa aparèixer el seu alter ego encarnat per una Marta Bernal expansiva, amb una cabellera blava llampant i un xandall groc cridaner.


"Sabeu qui soc? Soc la del pastís del Liceu. L'heu vist, oi?", diu aquesta Marta Pazos falsa, adreçant-se a Collboni i a Illa. "No l'heu vista? Home! Després direu!", els retreu. La impostora recorda que el Grec del 1976 "va néixer d'una colla de hippies reunits en assemblea" i reivindica aquell moment "de cultura i democràcia en què tothom feia de tot". Com que tenir polítics a la platea passa en ocasions comptades, la directora ho aprofita i dispara: "Collboni, torni El Molino a les vedets", reclama a l'alcalde, una petició que rep un fervorós aplaudiment. Abans de pujar a l'escenari, l'alter ego de Marta Pazos precisa: "Això que veureu no serà una òpera, ni tampoc ha costat tres rals". Però promet que "els diners estan ben gastats" perquè ella és "la reina dels colorinxis" i ho deixa "tot maquíssim".


De coloraines, però, aquesta vegada se'n desplegaran poques. L'escenografia —signada per la mateixa Pazos— és una grada grisa amb ratlles blanques que s'estén al llarg de mitja circumferència. L'orquestra, de deu músics i capitanejada per Dani Espasa, ocupa el fossat del teatre, obert per primer cop després de molt de temps. A l'escenari els personatges vesteixen el mateix estampat de les grades, i només al maquillatge de les seves cares brillen els colors que trenquen amb la monocromia. En aquest paisatge uniformitzat veurem una Míriam Moukhles en estat de gràcia i un Nao Albet poderós amb aires de Joker. Arnau Boces, Pablo Capuz, Joan Esteve, Eduard Farelo, Marc Domingo, Clara Mingueza, Biel Rossell i Júlia Truyol completen el repartiment d'una història que carrega contra el capitalisme i les desigualtats, problemàtiques que passen els anys i no tenen data de caducitat. La calor ho anunciava i la inauguració del Grec ho ha fet oficial: ha començat l’estiu.

Núria Juanico, ARA, 30 juny 2026

